Nkenda ya 2: Kilanga ya kitoko
TALA ntangu yai ntoto! Inki kitoko yina! Tala matiti, bintuntu, banti na bambisi yonso. Ndjoku na ntambu kele na wapi?
Inki mutindu kilanga yai ya kitoko kubasikaka? Beto tala ntete nki mpila Nzambi yidikaka ntoto.
Nzambi basisaka ntete matiti na banti. Nzambi salaka ntete banti ya fyoti-fyoti ya mutindu na mutindu, na banti ya nene; yonso yina vandaka kukumisa ntoto kitoko kansi yau kepesa beto bambuma ya kitoko kibeni.
Na nima Nzambi salaka bambisi ya masa, na bandeke. Yandi salaka mpi bambisi bonso mbwa, nyau, mpunda, na yankaka ya mutindu na mutindu. Inki bambisi kemonanaka mingi na bisika yina beno kele? Keti beto kele ve na kyese na mpila Nzambi mesalaka bima yai yonso sambu na beto?
Na nsuka, Nzambi kuyidikaka kisika mosi mbote-mbote awa na ntoto. Yandi bingaka yau kilanga ya Eden. Yau vandaka kilanga mosi ya kukuka kibeni. Bima yonso ya vandaka na kati kuvandaka kitoko. Nzambi zolaka nde ntoto yonso kukuma bonso kilanga yai ya kitoko.
Kansi tala dyaka kifwanisu ya kilanga yai. Nzambi monaka nde kima mosi kukondaka na kati ya kilanga. Beno zaba kima yina?
Kuyantika 1:11-25; 2:8, 9.
Bangyufula
- Inki mutindu Nzambi kuyidikaka ntoto na mpila nde yo vanda kisika na beto ya kuzingila?
- Tubila mitindu ya kuswaswana ya bambisi yina Nzambi kusalaka. (Tala kifwanisu.)
- Sambu na nki kilanga ya Edeni kuswaswanaka mpenza ti bisika yankaka?
- Nzambi zolaka nde ntoto ya mvimba kukuma nki mutindu?
Bangyufula ya ngika
- Tanga Kuyantika 1:11-25.
Inki Nzambi kugangaka na kilumbu ya tatu ya lugangu? (Kuy. 112)
Inki kusalamaka na kilumbu ya iya ya lugangu? (Kuy. 1:16)
Bambisi ya nki mitindu Nzambi kusalaka na kilumbu ya tanu ti ya sambanu? (Kuy. 1:20, 21, 25)
- Tanga Kuyantika 2:8, 9.
Inki banti zole ya sipesiale Nzambi kutulaka na kati-kati ya kilanga ya Edeni, mpi yo vandaka kumonisa inki?
kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn